四月五日醉書慈雲閣
作者：陳著
朝代：宋

paragraphs: 峰開荷葉東南傾，梵宮截斷西來青。
參差樓閣半空起，撞鐘椎魚撼林坰。
奔走簦笠數百里，隨事來乞山中靈。
大衆坐飽雲捧足，百需順應水建瓴。
彼饕者誰尸海閫，日鬻三帖出府庭。
交馳爭此一席捲，赭山不足搜鉢瓶。
囊橐所攫鳥獸散，遺臭滿山草亦腥。
簷棟摧落甚敗驛，旁風雨濕上見星。
厨煙寂寞甑釜破，殘僧菜色身伶俜。
山運忽回緣法到，鐵錫飛入總雲亭。
伽藍起舞山鬼避，擊大法鼓轟雷霆。
豎硬脊梁施敏手，恢恢餘刃新發硎。
仆者以興弊者剗，如痼病脫沈醉醒。
況今佛流正澎湃，平地丈浪騰滄溟。
何事不可咄嗟辦，寺已如畫山翠屏。
誰知不忍回首處，山下景色何凋零。
文獻故家編下戶，瀟瀟四壁門長扃。
舊來富家鼠竄伏，貧民偶遺風濤萍。
叫囂隳突尚不已，宛轉就縛垂死丁。
春風無分日光薄，冤聲苦語那可聽。
信有天堂與地獄，咫尺中間分異形。
世變不情至此極，仰面三歎天冥冥。